Diari Oficial de la Generalitat Valenciana


Sumari del DOGV 3076, del 11-09-1997 (1997/10899)

ACORD de 2 de setembre de 1997, del Govern Valencià, per la qual s'aprova l'ordenació urbanística per a la instal·lació d'un aeròdrom en sòl no urbanitzable del municipi de Vinaròs.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   3076

Data del DOGV
:   11-09-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10254


Data del document
:   01-09-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 2 de setembre de 1997, del Govern Valencià, per la qual s'aprova l'ordenació urbanística per a la instal·lació d'un aeròdrom en sòl no urbanitzable del municipi de Vinaròs. [  
El Govern Valencià, en la reunió del dia 2 de setembre de 1997, adoptà l'acord següent:  
Vist l'expedient referent a la sol·licitud de declaració d'interés comunitari d'un aeròdrom, com a actuació integral promoguda pel Sr. Enrique Adell Segura, al sòl no urbanitzable del municipi de Vinaròs (Castelló), del qual resulten els següents:  
Antecedents de fet  
Primer  
El 7 d'abril de 1995 té entrada en el Servei Territorial d'Urbanisme de Castelló la sol·licitud formulada pel Sr. Enrique Adell Segura, que insta la declaració d'interés comunitari per a l'execució d'un aeròdrom, situat a la parcel·la 38 del polígon 5, finca registral 21.421, amb una superfície de 97.732,18 m2 en sòl classificat d'urbanitzable del terme municipal de Vinaròs.  
El promotor de l'expedient és titular cadastral de la parcel·la citada.  
L'objecte de l'ordenació proposada és l'atribució d'ús i l'aprofitament per a l'execució d'una pista de 450 metres de longitud (400 metres de pista més dos resguards en la capçalera i en la cua d'aquesta de 25 metres lineals cadascun d'aquests) i 60 metres d'amplària comprensius de la pròpia pista i de les respectives zones de resguard laterals. La superfície ocupada per la pista és de 27.000 m2.  
Al costat de la pista es preveuen zones d'accés, de moviment i d'estacionament de vehicles.  
Així mateix, es preveu la instal·lació d'un hangar desmuntable de 340 m2 de superfície (17 per 20 metres) i 5 metres d'alçada de carena.  
Segon  
Després dels informes de l'ajuntament de Vinaròs, de la Conselleria d'Agricultura i Medi Ambient, de la Confederació Hidrogràfica del Xúquer i de la Direcció General d'Aviació Civil del Ministeri de Foment, es va admetre a tràmit la sol·licitud per mitjà de Resolució del conseller d'Obres Públiques, Urbanisme i Transports, de 26 de desembre de 1996.  
El projecte, juntament amb l'Estudi d'Impacte Ambiental, es va sotmetre a informació pública, pel termini d'un mes, mitjançant anuncis publicats en el Diari Oficial de la Generalitat Valenciana núm. 2.915, de 24 de gener de 1997, i el diari Mediterrani de Castelló, de 23 de gener de 1997.  
S'han presentat al·legacions subscrites per la representació del Grup per a l'Estudi i la Conservació dels Espais Naturals (GECEN), senyors Enrique Luque López, Stephan Miralles Díaz, Francisco Carpe Ristol i Ricardo Alvaro Fuster.  
Durant el termini d'informació pública de l'expedient no s'ha presentat cap alternativa tècnica distinta a la desencadenant del procediment.  
Així mateix, s'ha concedit audiència en l'expedient als municipis de la zona (San Jorge, San Rafael del Río, Benicarló i Cálig), sense que s'haja rebut cap al·legació per part d'aquests.  
El projecte s'ha sotmés a declaració d'impacte ambiental, emesa per resolució del director general per al Desenvolupament Sostenible, de la Conselleria de Medi Ambient, el 7 de juliol de 1997, que es considera acceptable el projecte només a l'efecte ambiental, sota una sèrie de condicions que s'enumeren en la mencionada resolució, a la qual ens remetem en benefici de la claredat i la concisió d'aquest acord.  
Tercer  
La Comissió Informativa de la Territorial d'Urbanisme de Castelló, reunida el 16 de juliol de 1997, va informar favorablement l'aprovació de aquesta declaració d'interés comunitari.  
Quart  
El conseller d'Obres Públiques, Urbanisme i Transports va informar favorablement aquesta actuació integral d'interés comunitari mitjançant Resolució de data 28 de juliol de 1997.  
Fonaments de dret  
Primer  
A la vista del primer dels antecedents que precedeixen, del qual resulta que l'actuació pretén l'ocupació de superfície de terrenys superior a les 4 hectàrees, en sòl no urbanitzable, la sol·licitud de declaració d'interés comunitari s'ha tramitat, i s'ha de resoldre, de conformitat amb l'article 20 de la Llei 4/1992, de 5 de juny, de la Generalitat Valenciana, sobre sòl no urbanitzable (LSNU).  
Així les coses, amb vista a constatar el compliment de les condicions a què es refereix el número 1 de tal precepte, s'adverteix el següent:  
a) Per les seues característiques i el seu impacte territorial l'activitat no es pot emplaçar en els sòls urbans, urbanitzables o aptes per a la urbanització previstos en els planejaments vigents als municipis de la zona.  
En efecte, sense perjudici del fet què l'ús que es pretén siga impropi dels sòls urbans o urbanitzables i inemplaçable en aquests, per la incompatibilitat funcional que resulta entre tal ús i l'establiment d'usos residencials, industrials o terciaris convencionals, propis d'aquelles classes de sòl, resulta també que la implantació d'un aeròdrom necessita una considerable superfície de terrenys, no disponible en els sòls amb aquelles classificacions, perquè no s'ha de computar, a aquest fi, la sola superfície de la pista i dels seus elements auxiliares, sinó que s'ha de tenir present que els terrenys han de tenir la configuració i la superfície adequada perquè la pista es puga emplaçar en condicions per a funcionament adequat. Sembla, per això, obvi que l'ús pretés és típic del sòl no urbanitzable.  
b) L'actuació resol adequadament i a càrrec seu els serveis que necessita per al seu establiment i funcionament, segons resulta de la pròpia documentació aportada pel sol·licitant. Així, disposa d'accés rodat i no necessita servei d'energia elèctrica, aigua potable i evacuació d'aigües residuals.  
En aquest sentit, l'Ajuntament de Vinaròs informa que no es produeix una sobrecàrrega en la demanda dels serveis generals. No obstant això, i pel que fa a l'accés, serà necessari que, en el cas que l'administració competent en matèria d'aviació civil autoritze l'aeròdrom per a vols comercials, es propose una millora en l'accés des de les carreteres de la zona i aquest reba l'autorització de l'administració de carreteres.  
c) El promotor de l'expedient assumeix el compliment de les obligacions, els deures i les cessions exigides de conformitat amb l'apartat 1.c) de l'article 20 de la LSNU. Segons aquest precepte, tenint en compte que en aquest cas no es pretén l'execució de cap edificació (l'hangar que s'ha d'instal·lar és desmuntable), el deure de cessió s'ha substituït pel pagament del cost d'infraestructures públiques addicionals, i, amb aquest fi, l'Ajuntament de Vinaròs proposa l'import de 4.068.700 pessetes com a substitució del deure de cessió de zones verdes més l'import de 865.943 pessetes com a substitució del deure de cessió respecte a l'aprofitament urbanístic.  
En conseqüència, s'observa el compliment de les condicions fixades en l'article 20.1 de la LSNU.  
Segon  
La tramitació de l'expedient ha sigut formalment correcta, i s'han complit les exigències processals establides en l'últim precepte citat, en relació amb les derivades de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.  
Les al·legacions formulades durant la tramitació de l'expedient, a les quals s'ha fet al·lusió, plantegen qüestions d'índole mediambiental, respecte de les quals la declaració d'impacte ambiental efectua la corresponent anàlisi i adopta les cauteles necessàries, de manera que el compliment de les condicions fixades en aquesta, a les quals aquesta es remetrà, permet entendre que les pretensions de les parts al·legadores susceptibles de ser ateses ho han sigut amb aquesta declaració.  
Sense perjudici d'això, en aquestes al·legacions també es denuncia que les instal·lacions estan ja executades i s'insta a l'adopció de mesures de disciplina urbanística. Sobre aquest particular, consta en l'expedient que l'Ajuntament de Vinaròs, mitjançant els decrets de l'Ajuntament de 22 de desembre de 1994 i de 13 de gener de 1995, té incoats els oportuns expedients, en exercici de les seues competències en matèria de disciplina urbanística, per la qual cosa només s'haurà de recordar a aquest ajuntament la necessitat que prosseguisca i resolga aquests expedients.  
Tercer  
L'actuació és d'implantació adequada des del punt de vista territorial, econòmic i social.  
En efecte, es planteja en la zona nord de la província de Castelló, ja que hi ha constatació en l'expedient que els ajuntaments d'aquesta zona manifesten el seu interés per aquesta actuació en entendre que millorarà les infraestructures de comunicacions, afavorirà el desenvolupament turístic i potenciarà serveis addicionals (aerotaxis, aeroambulàncies, tractaments agrícoles aeris, etc.). També la Conselleria d'Agricultura i Medi Ambient, en l'informe del 26 de gener de 1996, entén que l'aeròdrom pot ser utilitzat pels mitjans aeris d'extinció d'incendis, la qual cosa suposa una infraestructura de suport important per a la lluita contra incendis forestals.  
De tot això se segueix que resulta procedent la declaració d'interés comunitari sol·licitada, amb les condicions que es diran en la part dispositiva de aquesta resolució.  
Quart  
El Govern Valencià és l'òrgan competent per a la resolució de l'expedient, amb la consegüent aprovació i definició de l'ús i l'aprofitament, d'acord amb l'article 20 de la LSNU, informe previ del conseller d'Obres Públiques, Urbanisme i Transports i de la Comissió Informativa d'Urbanisme de conformitat amb els articles 5 i 11 del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.  
Vistos els preceptes legals citats i els altres de concordant i pertinent aplicació, a proposta del conseller d'Obres Públiques, Urbanisme i Transports, el Govern Valencià  
ACORDA  
Primer  
Aprovar definitivament l'ordenació urbanística relativa a l'atribució d'ús i l'aprofitament per a la instal·lació d'un aeròdrom en sòl no urbanitzable del terme municipal de Vinaròs, en la parcel·la i amb les característiques que s'han descrit en el primer dels antecedents d'aquest document, com a actuació integral d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana.  
Aquesta ordenació i declaració d'interés comunitari, així com l'adjudicació a què fa referència el següent apartat II d'aquest acord, se subjectaran a les condicions especials establides en aquest.  
Segon  
Adjudicar aquesta actuació integral a favor del Sr. Enrique Adell Segura, a qui se li atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la implantació de l'aeròdrom aprovat.  
Tercer  
Condicionar i vincular aquesta adjudicació i legitimació al fet que el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats -a favor de l'Ajuntament- per a sufragar actuacions urbanístiques públiques. L'incompliment o no satisfacció d'aquestes obligacions determinarà la caducitat d'aquesta adjudicació i, en el seu cas, de la pròpia declaració d'interés comunitari que té per objecte.  
Quart  
El promotor haurà de garantir, davant de l'Ajuntament de Vinaròs, la correcta i puntual execució de la implantació en allò que consisteix aquesta actuació integral, per import del 7% del cost dels serveis i les obres d'urbanització previstos, abans de l'inici de les obres. Aquesta garantia financera i personal de promoció haurà de prestar-se mitjançant aval, fiança o dipòsit de valors.  
Cinquè  
Qualsevol canvi que es produïsca en la titularitat de la promoció de l'actuació integral, necessitarà de l'autorització prèvia del Govern Valencià.  
Sisé  
L'acord d'adjudicació expressat en el precedent apartat II, sense perjudici d'allò que s'ha disposat en l'apartat III, caducarà si, en el termini d'un any comptador des de la publicació en el Diari Oficial de la Generalitat Valenciana, els interessats no han sol·licitat, en condicions d'obtenir-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució motivada del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui aquest acord confereix les facultats necessàries amb aquest fi, prèviament expedient instruït amb l'audiència de l'interessat i de l'Ajuntament de Vinaròs. Aquesta declaració, si es produeix, determinarà la suspensió temporal de la declaració d'interés comunitari d'aquesta actuació integral fins que el Govern Valencià no resolga una nova adjudicació d'aquesta o de la seua suspensió definitiva.  
A més de la citada llicència municipal d'obres, haurà d'obtenir l'adjudicatari els permisos, les llicències i les autoritzacions que siguen necessaris per al lícit exercici de l'activitat i, especialment, l'autorització de la Direcció General d'Aviació Civil del Ministeri de Foment. Si aquest centre directiu autoritza l'ús comercial de l'aeròdrom, l'adjudicatari de l'actuació haurà de proveir a aquesta d'accessos adequats des de les vies de comunicació existents i degudament autoritzats per les administracions titulars d'aquesta.  
Seté  
El desenvolupament de l'actuació integral s'ajustarà al projecte presentat pel promotor adjudicatari, excepte en els aspectes que resulten afectats per les condicions imposades per la declaració d'impacte ambiental de 7 de juliol de 1997, condicions que prevaldran i que hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació del mencionat aeròdrom.  
Contra aquesta resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquest acord en el Diari Oficial de la Generalitat Valenciana. Per a la interposició del mencionat recurs serà requisit imprescindible que, amb caràcter previ, el recurrent comunique al Govern Valencià la interposició d'aquest, de conformitat amb els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjudici que es puga presentar qualsevol altre recurs que s'estime oportú.  
València, 2 de setembre de 1997  
El conseller secretari del Govern Valencià,  
JOSÉ JOAQUÍN RIPOLL SERRANO